Siste EM-sjanse for Solberg
Foran årets siste EM-runde står han fortsatt uten en eneste seier. - Ingenting er lett. Jeg godtar at det har vært mye trøbbel i år. Men neste år skal vi bli veldig sterke, sier han til VG. Andreas Bakkerud og Alexander Hvaal er to nordmenn som trolig kan gå opp og ned Karl Johans gate i dagevis uten at noen kjenner dem igjen - men begge har vunnet EM-runder i år. Det har derimot ikke Solberg.- Vi har slitt mye med motoren. Men det skal vi fikse på til neste år, sier den Sverige-bosatte østfoldingen, som i 2003 vant VM-gull i rally - en motorsportsgren som tradisjonelt har hatt atskillig mer prestisje enn rallycross. Året har vært bratt for Solberg: Runde 1: Lydden Hill, England: Ikke i finalen. Problem med girkassen. Runde 2: Montalegre, Portugal: 3. plass. Tyvstartet. Runde 3: Nyirad, Ungarn: Ikke i finalen. Punkterte i semifinalen. Runde 4: Kouvola, Finland: 5. plass. Ledet, men fikk biltrøbbel. Runde 5: Hell, Norge: ikke i finalen. Påkjørt, bilen ødelagt til semi. Runde 6: Høljes, Sverige: 6. plass. Trøbbel med girkassen. Runde 7: Loheac, Frankrike: 2. plass bak Andreas Bakkerud. Runde 8: Greinbach, Østerrike: 6. plass. Bremsene hengte seg opp i starten av finalen.- Jeg håper vi skal være der nå, sier Petter Solberg til VG mens han pakker ut på legendariske Estering-banen i Tyskland, der årets siste EM-runde går i helgen. - Dette er litt prøveår. - Er du skuffet? - Eh, ting ble litt annerledes ved at vi måtte bygge egen bil - i stedet for å kjøpe en ferdig. Derfor kom vi veldig sent i gang. - Men du er vel den som har kjørt fortest av alle når ting har gått greit? - Ja, jeg har sett banerekord mange steder. Farten har det ikke vært noe å si på. Det har vært et par tyvstarter som jeg tar på min kappe, men ellers har det vært mye med bilen. - Kommer den første seieren i helgen? - Banen passer meg bra og vi har sortert ut ting med bilen. Jeg skal gjøre mitt beste!
Petter Solberg (38) har fått et brutalt møte med rallycross.